CELEX: 32019D1203
Language: sk
Date: 2019-07-12 00:00:00
Title: Vykonávacie rozhodnutie Komisie (EÚ) 2019/1203 z 12. júla 2019, ktorým sa určuje, že dočasné pozastavenie preferenčného cla nie je primerané pre dovoz banánov s pôvodom v Guatemale

15.7.2019   
               
               
                  SK
               
               
                  Úradný vestník Európskej únie
               
               
                  L 189/73
               
            
         VYKONÁVACIE ROZHODNUTIE KOMISIE (EÚ) 2019/1203
         z 12. júla 2019,
         ktorým sa určuje, že dočasné pozastavenie preferenčného cla nie je primerané pre dovoz banánov s pôvodom v Guatemale
         EURÓPSKA KOMISIA,
         so zreteľom na Zmluvu o Európskej únii a Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 20/2013 z 15. januára 2013, ktorým sa vykonáva bilaterálna ochranná doložka a stabilizačný mechanizmus v súvislosti s banánmi, stanovené v Dohode, ktorou sa zakladá pridruženie medzi Európskou úniou a jej členskými štátmi na jednej strane a Strednou Amerikou na strane druhej (1), a najmä na jeho článok 15 ods. 2,
         keďže:
         
                     (1)
                  
                  
                     Dohodou, ktorou sa zakladá pridruženie medzi Európskou úniou a jej členskými štátmi na jednej strane a Strednou Amerikou na strane druhej (2) (ďalej len „dohoda“), sa zaviedol stabilizačný mechanizmus pre banány a predbežne sa začal uplatňovať na krajiny Strednej Ameriky počas roku 2013 a konkrétne na Guatemalu 1. augusta 2013.
                  
               
                     (2)
                  
                  
                     Týmto stabilizačným mechanizmom pre banány, ktorý sa vykonáva nariadením (EÚ) č. 20/2013, sa stanovuje, že ak jedna z dotknutých krajín dosiahne stanovený spúšťací objem dovozu čerstvých banánov (položka 0803 90 10 kombinovanej nomenklatúry Európskej únie z 1. januára 2012), Komisia prijme vykonávací akt, ktorým buď dočasne pozastaví preferenčné clo uplatňované na dovoz čerstvých banánov z uvedenej krajiny, alebo stanoví, že takéto pozastavenie nie je primerané.
                  
               
                     (3)
                  
                  
                     Dovoz čerstvých banánov s pôvodom v Guatemale do Únie dosiahol 13. mája 2019 úroveň 78 133 ton a prekročil spúšťací objem dovozu, ktorý je stanovený v prílohe k nariadeniu (EÚ) č. 20/2013 na 72 500 ton.
                  
               
                     (4)
                  
                  
                     Podľa článku 15 ods. 3 nariadenia (EÚ) č. 20/2013 Komisia zohľadnila vplyv dotknutého dovozu na situáciu na trhu Únie s banánmi, aby rozhodla, či sa má preferenčné clo pozastaviť. Komisia preskúmala účinky dotknutého dovozu na úroveň cien v Únii, vývoj dovozu z iných zdrojov a celkovú stabilitu trhu Únie s čerstvými banánmi.
                  
               
                     (5)
                  
                  
                     Dovoz čerstvých banánov z Guatemaly predstavoval v čase, keď prekročil stanovený spúšťací objem dovozu na rok 2019, 4,5 % dovozu čerstvých banánov do Únie v rámci stabilizačného mechanizmu pre banány.
                  
               
                     (6)
                  
                  
                     Dovoz z veľkých vyvážajúcich krajín, s ktorými má Únia takisto dohodu o voľnom obchode, najmä z Kolumbie, Ekvádoru a Kostariky, zároveň dosiahol 26 % stanoveného spúšťacieho objemu dovozu v prípade Kolumbie, 30 % v prípade Ekvádoru a 27 % v prípade Kostariky. Najmä dovoz z Kostariky bol zatiaľ nižší než v predchádzajúcich rokoch. „Nevyužité“ množstvo v rámci stabilizačného mechanizmu, ktoré predstavuje približne 4,5 milióna ton, je výrazne vyššie než celkový dovoz z Guatemaly, ktorý predstavuje 78 133 ton.
                  
               
                     (7)
                  
                  
                     Dovozná cena čerstvých banánov z Guatemaly bola v prvom štvrťroku 2019 na priemernej úrovni 630 EUR za tonu, čo je o 3,4 % menej ako priemerná cena ostatného dovozu čerstvých banánov do Únie za rovnaké obdobie na úrovni 652 EUR za tonu. V prvom štvrťroku 2018 bola priemerná dovozná cena banánov z Guatemaly o 21,7 % nižšia ako ostatné ceny.
                  
               
                     (8)
                  
                  
                     V tejto súvislosti možno konštatovať, že hoci priemerná veľkoobchodná cena banánov akéhokoľvek pôvodu bola v prvom štvrťroku 2019 o 7,6 % nižšia ako ich cena v prvom štvrťroku 2018 (t. j. 970 EUR za tonu v prvom štvrťroku 2019 v porovnaní s 1 050 EUR za tonu v prvom štvrťroku 2018), priemerná veľkoobchodná cena banánov vypestovaných v Únii v prvom štvrťroku 2019 bola o 9,4 % vyššia než v prvom štvrťroku 2018 (t. j. 1 111 EUR za tonu v prvom prípade v porovnaní s 1 007 EUR za tonu v druhom prípade).
                  
               
                     (9)
                  
                  
                     Keďže dovoz banánov z Guatemaly nedosahuje vysoký objem, nemal vplyv na trhovú cenu banánov v Únii. Neexistuje teda ani náznak toho, že by dovoz čerstvých banánov z Guatemaly nad stanovený ročný spúšťací objem dovozu narušil stabilitu trhu Únie, ani toho, že by prekročenie uvedeného objemu malo výrazný vplyv na situáciu výrobcov z Únie.
                  
               
                     (10)
                  
                  
                     V apríli 2019 navyše neexistoval nijaký náznak hrozby vážneho zhoršenia na trhu Únie ani vážneho zhoršenia ekonomickej situácie v najvzdialenejších regiónoch Únie.
                  
               
                     (11)
                  
                  
                     Pozastavenie preferenčného cla na dovoz banánov s pôvodom v Guatemale sa preto v tejto fáze nezdá primerané.
                  
               
                     (12)
                  
                  
                     Treba pripomenúť, že v roku 2018 dovoz z Guatemaly prekročil stanovený ročný spúšťací objem dovozu 10. septembra a do konca uvedeného roku dosiahol úroveň 150 000 ton. Komisia však vo svojej následnej analýze dospela k záveru, že tento dovoz, ako ani ostatný dovoz z krajín, na ktoré sa vzťahuje stabilizačný mechanizmus, nespôsobil narušenie trhu Únie.
                  
               
                     (13)
                  
                  
                     Vzhľadom na to, že ročný spúšťací objem bol prekročený už v máji 2019, a napriek tomu, že celkový dovoz z Guatemaly na trh Únie je nízky, Komisia bude aj naďalej monitorovať situáciu a ak to bude vhodné, môže prijať opatrenia neskôr.
                  
               
                     (14)
                  
                  
                     V súlade s článkom 14 ods. 4 nariadenia (EÚ) č. 20/2013 by toto rozhodnutie malo nadobudnúť účinnosť čo najskôr,
                  
               PRIJALA TOTO ROZHODNUTIE:
         
            Článok 1
            Dočasné pozastavenie preferenčného cla na dovoz čerstvých banánov zatriedených do položky 0803 90 10 kombinovanej nomenklatúry Európskej únie s pôvodom v Guatemale nie je primerané.
         
         
            Článok 2
            Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
         
         
            V Bruseli 12. júla 2019
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 17, 19.1.2013, s. 13.
         
            (2)  Dohoda, ktorou sa zakladá pridruženie medzi Európskou úniou a jej členskými štátmi na jednej strane a Strednou Amerikou na strane druhej (Ú. v. EÚ L 346, 15.12.2012, s. 3).